**N Á R O D N Á R A D A  S L O V E N S K E J R E P U B L I K Y**

 **IV. volebné obdobie**

 *N á v r h*

 **Z Á K O N**

z ................2008,

 **o zásluhách Alexandra Dubčeka**

Národná rada Slovenskej republiky sa uzniesla na tomto zákone:

 **Čl. I**

 § 1

Alexander Dubček sa mimoriadne zaslúžil o demokraciu, o slobodu slovenského národa a o ľudské práva.

 § 2

Na ocenenie mimoriadnych zásluh Alexandra Dubčeka uvedených v § 1 sa umiestni
v budove Národnej rady Slovenskej republiky busta Alexandra Dubčeka a pamätná tabuľa, na ktorej sa uvedie text: „Alexander Dubček sa zaslúžil o demokraciu, o slobodu slovenského národa a o ľudské práva.“.

 **Čl. II**

Tento zákon nadobúda účinnosť 1. januára 2009.

 **D ô v o d o v á s p r á v a**

1. **Všeobecná časť**

 Udalosti 60-tych rokov zaujímajú v slovenskej, ale aj vo svetovej historií jedinečné miesto. V týchto rokoch rastie na Slovensku zápas za demokratickejší a humanistickejší charakter slovenskej spoločnosti. Na čelo tohto zápasu sa dostáva Alexander Dubček, ktorý otvára priestor pre dve najpodstatnejšie úsilia Slovákov: žiť v demokratickej a slobodnej spoločnosti a ukončiť štátotvorný proces slovenského národa. Alexander Dubček sa svojim humanizmom stáva kľúčovým aktérom oboch úsilí Slovákov: pod jeho vedením v rámci bývalej Československej republiky sa rozbehol proces demokratizácie krajiny, proces vymaňovania sa spod vtedajšej sovietskej dominancie, ako aj proces federalizácie republiky.

 Cestu k demokracii a slobode zastavili tanky armád Varšavskej zmluvy, cestu k federácii sa podarilo dokončiť: Slovensko sa stalo republikou s vlastným parlamentom, vládou a hlavným mestom.

 Alexander Dubček sa stal najznámejším Slovákom vo svete, symbolom vzdoru proti sovietskej moci, proti totalitarizmu, symbolom ľudskosti a človečenstva v politike. V časoch neslávnej normalizácie dôstojne a neochvejne zápasil za dodržiavanie ľudských práv a za odchod okupačných jednotiek.

 Jeho aktivity prirodzene splynuli s velkým demokratickým hnutím roku 1989, keď sa od počiatku stal kľúčovou postavou obnovenia a budovania nových demokratických pomerov v našej krajine.

 Nesmierne zásluhy Alexandra Dubčeka ocenila svetová verejnosť mnohými poctami: Sacharovova cena za ľudské práva, Európsky parlament 1990; Cena za ľudské práva, Washington 1990; Cena za ľudské práva, Sydnei 1991; atď. Rovnako ako aj domácimi vyznamenaniami, ako sú Rad Ľudovíta Štúra I. triedy za rozvoj demokracie, ľudských práv a šírenie dobrého mena Slovenskej republiky v zahraničí; Pribinov kríž I. triedy za zápas za humanizmus a demokratizáciu života, atď.

 Alexander Dubček nesporne predstavuje osobnosť slovenského politického života, ktorá v celosvetovom kontexte predstavuje uznávaný, oceňovaný a všeobecne rešpektovaný symbol zápasu za demokraciu, slobodu a ľudské práva. Zákon o zásluhách Alexandra Dubčeka ukotvuje túto skutočnosť v zákonodárstve Slovenskej republiky ako výraz našej historickej pamäti.

 Tento zákon nebude mať dôsledky na štátny rozpočet, rozpočty obcí a rozpočty vyšších územných celkov. Taktiež nebude mať finančný, ekonomický a environmentálny vplyv, ako ani vplyv na zamestnanosť a podnikateľské prostredie.

 Navrhovaný zákon je v súlade s Ústavou Slovenskej republiky, s ústavnými zákonmi, s ďalšími všeobecne záväznými právnymi predpismi Slovenskej republiky, ako i s medzinárodnými zmluvami, ktorými je Slovenská republika viazaná.

1. **Osobitná časť**

**K článku I:**

K paragrafu 1:

 Týmto paragrafom sa priznávajú zásluhy Alexandrovi Dubčekovi o  demokraciu, o slobodu slovenského národa a o ľudské práva.

K paragrafu 2:

 Paragraf 2 navrhuje, aby sa v budove Národnej rady Slovenskej republiky umiestnila busta Alexandra Dubčeka, ako aj pamätná tabuľa, na ktorej sa uvedie text: „Alexander Dubček sa zaslúžil o demokraciu, o slobodu slovenského národa a o ľudské práva.“.

**K článku II:**

Obsahom tohto článku je stanoviť účinnosť zákona od 1. januára 2009. Dôvodom je vytvorenie dostatočného časového priestoru na vyhotovenie busty, ako aj pamätnej tabule.

 **DOLOŽKA ZLUČITEĽNOSTI**

 **návrhu právneho predpisu**

**s právom Európskych spoločenstiev a s právom Európskej únie**

**1.Predkladateľ návrhu zákona:** poslanci Národnej rady Slovenskej republiky

 Boris Zala a Oľga Nachtmannová

**2. Názov právneho predpisu:** Návrh zákona o zásluhách Alexandra Dubčeka

**3. Problematika návrhu zákona:**

1. nie je explicitne upravená v práve Európskych spoločenstiev;
2. nie je explicitne upravená v práve Európskej únie;
3. nie je explicitne obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

**4. Návrh zákona svojou problematikou nepatrí medzi prioritné oblasti aproximácie práva uvedené v čl.70 Európskej dohody o pridružení a svojou problematikou nepatrí ani medzi priority odporúčané v Bielej knihe.**

**5. Záväzky Slovenskej republiky vo vzťahu k Európskym spoločenstvám a Európskej únii:**

irelevantné

**6. Stupeň zlučiteľnosti návrhu právneho predpisu s právom Európskych spoločenstiev alebo právom Európskej únie:**

irelevantné

**7. Gestor a spolupracujúce rezorty:**

irelevantné